Topp-rådgiver avslørte telefonnummeret til USAs forsvarsminister

Her ringer VGs reporter direkte til Jim «Mad Dog» Mattis.

Oppdatert 16. mai 2017

Artikkelen er over tre år gammel

Man skulle tro at det ikke var bare enkelt å få direktelinje til en av verdens mektigste menn.

Men noen ganger overgår virkeligheten selv fantasien. Eller som Washington Post skriver: «This Is Not Normal». Storavisen ble gjort oppmerksom på glippen av en observant leser.

I en artikkel om Donald Trumps tidligere livvakt, nå sentral rådgiver, Keith Schiller, brukte de et bilde hvor han går sammen med presidenten utenfor Det hvite hus.

Post-it avslører telefonnummer

Under armen bærer livvakten en bunke papirer, men den observante leseren oppdaget en liten detalj.

I DET HVITE HUS: Det er på dette bildet telefonnummeret vises. VG har sladdet det. Foto: AP Photo/Evan Vucci

På en gul post-it-lapp står det skrevet «Jim, Mad Dog, Mattis» og et telefonnummer.

Hvem svarer så når du ringer nummeret? Vel, du kommer rett til telefonsvareren til USAs forsvarsminister.

Les også: Kalles «Mad Dog» og «krigsmunken»

Det skjedde nemlig da VGTVs reporter Kristina Kinne sent mandag kveld norsk tid tastet inn nummeret, slik du kan se i videoen øverst i denne artikkelen.

Schiller er for øvrig tidligere politimann, og har jobbet for Trump som sikkerhetsansvarlig i en årrekke. Han beskrives som en av presidentens nærmeste og mest fortrolige medarbeidere, og har nå tittelen som direktør for staben i Det hvite hus.

– Dette gir et inntrykk av en administrasjon som ikke har helt grep om ting, sier professor Kristian Gjøsteen ved Institutt for matematiske fag ved NTNU.

Washington Post: Trump røpte gradert informasjon til Russland

– Utrolig klønete

Professoren, med kompetanse på informasjonssikkerhet, sier det viser en litt skjødesløs holdning til ting som må holdes hemmelig.

– Når du vet telefonnummeret, finnes det i prinsippet en rekke angrep mot telefonnettverket hvor du kan plukke opp SMS-meldinger og avlytte telefonsamtaler. Det er litt uklart i hvor stor grad dette er mulig, men det finnes sårbarheter, sier Gjøsteen.

Han tror likevel ikke dette er en alvorlig sikkerhetsglipp. I en kommentar skriver avisen Washington Post at «vi skal være glad for» at deres tipser så telefonnummeret før russerne.

– Jeg kan ikke helt se at dette er en giganttabbe for dem som virkelig vil angripe forsvarsministeren. De kjenner nok telefonnummeret fra før, sier Gjøsteen.

– Jeg vil tro at det at telefonnummeret blir kjent, ikke er noen kjempekrise. Det er bare utrolig klønete. Det er mange som må være i stand til å ringe forsvarsministeren på kort varsel og har telefonnummeret. At russerne ikke skulle få tak i nummeret hvis de var interessert i det, anser jeg som usannsynlig, sier Gjøsteen.

Få innsikt: Stor Trump-spesial

Publisert: 16.05.17 kl. 09:14 Oppdatert: 16.05.17 kl. 10:27

Mer om USA